CPF ส่ง Food Truck สู่ชุมชนกำนันแม้น
CPF ส่ง Food Truck สู่ชุมชนกำนันแม้น
8 มิ.ย. 2563

บริษัท เจริญโภคภัณฑ์อาหาร จำกัด (มหาชน) หรือ CPF ร่วมกับ กระทรวงเกษตรและสหกรณ์ นำอาหารอุ่นร้อนพร้อมรับประทานจาก CPF Food Truck ในโครงการ “อาหารปลอดภัยจากใจ…สู่ชุมชน” ครั้งที่ 15 มอบให้ชาวชุมชนซอยกำนันแม้น เขตบางบอน เพื่อส่งเสริมให้คนไทยเข้าถึงอาหารคุณภาพปลอดภัย ถูกสุขอนามัย และช่วยลดค่าครองชีพ บรรเทาความเดือดร้อนให้แก่ประชาชนที่ได้รับผลกระทบจากโควิด-19
ด้าน นายทนง ไทยวัฒนาพร รองกรรมการผู้จัดการอาวุโส CPF พร้อมด้วย ผู้แทน รมว.เกษตรฯ และพนักงานซีพีเอฟจิตอาสา ร่วมมอบอาหารอุ่นร้อนพร้อมรับประทานจาก CPF Food Truck จำนวน 6 เมนู ได้แก่ ข้าวอกไก่ซอสจิ้มแจ่ว ข้าวผัดไก่ย่างซอสเกาหลี ข้าวไก่สไปซี่ ข้าวอกไก่ย่างซอสเกาหลี ข้าวตับกระเทียม และข้าวไข่เจียว รวมทั้ง ไข่ต้ม ให้แก่ชาวชุมชนซอยกำนันแม้น เขตบางบอน นอกจากนี้ ซีพีเอฟ ยังร่วมกับพันธมิตร โอสถสภา นำเครื่องดื่ม และ Mc ยีนส์ นำหน้ากากผ้า ร่วมมอบ ณ ซ.กำนันแม้น 13 แยก 19 เขตบางบอน กรุงเทพฯ
สำหรับโครงการดังกล่าวฯ จัดขึ้นทุกวันอังคาร วันพฤหัสบดี และวันเสาร์ มอบอาหารอุ่นร้อนให้กับชุมชนในกรุงเทพฯ กว่า 20 ครั้ง ในเขตบางกอกน้อย บางพลัด ห้วยขวาง บางบอน บางขุนเทียน และหนองแขม รวมทั้งสิ้น 6 เขต นอกจากนี้ในวันจันทร์ที่ 8 มิถุนายน 2563 ซีพีเอฟ จะร่วมกับสมาคมตำรวจ และสมาคมแท็กซี่ มอบอาหารให้กับพี่น้องแท็กซี่ ณ สโมสรตำรวจ ถ.วิภาวดี เพื่อช่วยเหลือสังคมต่อไป
ทั้งนี้ CPF ในฐานะผู้นำครัวโลกยั่งยืน ยึดมั่นดำเนินธุรกิจภายใต้หลักปรัชญา 3 ประโยชน์สู่ความยั่งยืน คือ การดำเนินธุรกิจจะต้องก่อให้เกิดประโยชน์ต่อประเทศชาติ ประชาชน และบริษัท โดยขับเคลื่อนกิจกรรมเพื่อสังคมผ่านยุทธศาสตร์ 3 เสาหลักสู่ความยั่งยืน ได้แก่ “อาหารมั่นคง สังคมพึ่งตน ดินน้ำป่าคงอยู่” จึงร่วมมือกับภาครัฐและพนักงานในบริษัท ส่งมอบอาหารอุ่นร้อนพร้อมรับประทาน เพื่อให้ประชาชนได้เข้าถึงอาหารคุณภาพ อร่อย ปลอดภัย และถูกสุขอนามัย โดยเฉพาะในช่วงสถานการณ์โควิด-19